**თავი 1**

**ღმერთს უყვარს ადამიანი**

ბუნება და გამოცხადება ერთნაირად მოწმობენ ღვთის სიყვარულზე. ჩვენი ზეციერი მამა სათავეა სიცოცხლისა, სიბრძნისა და სიხარულისა. შეხედეთ საოცრად მშვენიერ ბუნებას. ჩაუფიქრდით, რა საოცრად არის ყველაფერი განსაზღვრული ადამიანის სასარგებლოდ, მისი ბედნიერებისათვის და არა მხოლოდ ადამიანისათვის, არამედ ყოველი ცოცხალი არსებისათვის. წვიმა და მზე, რომელიც ახარებს და ახალისებს მიწას, მთები, ზღვები და თვალუწვდენელი მდელოები — ყველაფერი ეს შემოქმედის ადამიანისადმი სიყვარულზე მეტყველებს. დიახ, სწორედ ის ზრუნავს თავის შექმნილთათვის და აკმაყოფილებს ყოველდღიურ მათ საჭიროებას. შესანიშნავად ამბობს ამის შესახებ მეფსალმუნე:

„ყველას თვალები შენ შემოგცქერიან

და შენ აძლევ საზრდოს თავის დროზე.

აღაპყრობ შენს ხელს და დააკმაყოფილებ

ყოველ სულდგმულს“ (ფს. 144:15–16)

უფლის მიერ შექმნილი ადამიანი სავსებით წმიდა და ბედნიერი იყო და შემოქმედის ხელით შექმნილი დედამიწაც მშვენიერი იყო. დედამიწაზე არ იყო ხრწნადობა, არც ჩრდილი წყევლისა. მხოლოდ უფლის კანონის დარღვევამ — სიყვარულის კანონისა — მოუტანა ქვეყანას მწუხარება და სიკვდილი. მაგრამ ამ მწუხარებაშიც კი, რომელიც ცოდვის შედეგია, უფლის სიყვარული გვეცხადება. დაწერილია, რომ ღმერთმა დასწყევლა დედამიწა და ადამიანი ცოდვის ჩადენის გამო (დაბ 3:17). ძეძვი და ეკალი — სიძნელეები და გამოცდა — რომელიც ადამიანს უქმნის შრომით და ზრუნვით აღსავსე ცხოვრებას, უფალმა მისივე კეთილდღეობისათვის მისცა მას, როგორც უფლის გეგმით გათვალისწინებული აღმზრდელობითი პროცესის ნაწილი, რომელიც ისახავს ადამიანთა ხსნას ცოდვის შედეგებისაგან — გადაგვარებისა და დაღუპვისაგან. მაგრამ ამ ცოდვილ და დაცემულ დედამიწაზე არა მხოლოდ მწუხარება და ტანჯვა–წამებაა. თვით ღვთით შექმნილ ბუნებაში ჩაქსოვილია იმედისა და მშვიდობის სხივი. ეკლებში ყვავილი ხარობს და ეკლიან ღეროზე ვარდი იშლება.

ყოველ ბალახზე, რომელიც თავს ამოყოფს მიწიდან, ყოველ კვირტზე დაწერილია: „ღმერთი სიყვარულია“. მშვენიერი ფრინველები, რომელნიც სამყაროს ჭიკჭიკითა და სიხარულის მომგვრელი ხმებით ავსებენ, ყვავილები, რომელნიც გამოკვეთილი და დასრულებული ფერებით გამოირჩევიან და ავსებენ გარემოს სურნელებით; დიდებული, მწვანე ფოთლებით აქოჩრილი ხეები — ყველაფერი ეს მოწმობს იმაზე, თუ როგორ ნაზად, მამაშვილურად ზრუნავს უფალი ჩვენთვის, თავისი შვილების ბედნიერებისათვის.

ღვთის სიტყვაში უფალი გვიჩვენებს თავის ხასიათს. მის უსაზღვრო სიყვარულზე და თანაგრძნობაზე მეტყველებს უფლის პასუხი მოსეს ლოცვაზე: „მიჩვენე დიდება შენი" (გამოს. 33:18). „ჩამოვატარებ მთელს ჩემს სიდიადეს შენს წინ“ (გამოს. 33:19). სწორედ ეს არის მისი დიდება.

„ჩაიარა უფალმა მოსეს წინ და შეჰღაღადა მოსემ: „უფალო, უფალო! ღმერთო მწყალობელო და შემბრალებელო, სულგრძელო, დიდმადლიანო და ჭეშმარიტო! შემნახავო სიყვარულისა ათასთა მიმართ. დანაშაულთა, ცოდვათა და ბრალთა მიმტევებელო!“ (გამოს. 34:6,7). უფალი „სულგრძელი“ და „დიდმადლიანი“, „წყალობის მოყვარულია“ (იოან. 4:2, მიქ. 7:18).

უფალმა მიიპყრო ჩვენი ყურადღება მრავალი ნიშნით ცაზე და დედამიწაზე. იგი ცდილობდა ეჩვენებინა თავისი ხასიათი ბუნების გამოვლინებებში და ამავე დროს, ადამიანთა მჭიდრო და თბილ, ლამაზ ურთიერთობებში. მაგრამ არც ეს გვაძლევს სრულ წარმოდგენას მის სიყვარულზე. მიუხედავად ამდენი მოწმობისა, „ყოველი მართლის მტერმა“ იმდენად დააბრმავა ადამიანის გონება, რომ მან შიში იგრძნო ღვთის წინაშე. ის თვლის, რომ უფალი მკაცრი და სასტიკია. სატანამ შთაუნერგა ხალხს, რომ უფლის მთავარი თვისება — ადამიანთა მკაცრი დასჯაა. და ამგვარად ღმერთი მათთვის გახდა მრისხანე მოსამართლე. სატანამ ისე წარმოგვიდგინა შემოქმედი, თითქოს მას მეტი საქმე არა აქვს, გარდა იმისა, რომ ყოველ წუთს უთვალთვალოს ადამიანს, აღნიშნოს მისი ყოველი ნებით თუ უნებლიეთ ჩადენილი შეცდომა და შემდგომ დასაჯოს. და მოვიდა ამქვეყნად იესო და ცხოვრობდა ადამიანთა შორის, რათა გაეფანტა ბნელი და გაეცხადებინა ქვეყნისათვის ღმერთის უსაზღვრო სიყვარული.

უფლის ძე მოვიდა დედამიწაზე ზეციდან, რათა გაეხსნა ჩვენთვის მამის ხასიათი. „ღმერთი არასდროს არავის უნახავს. მხოლოდშობილმა ძემ, მამის წიაღში მყოფმა, მან გააცხადა“ (იოან. 1:18). „არც მამას იცნობს ვინმე, გარდა ძისა და იმისა, ვისაც ძეს სურს, რომ განუცხადოს“ (მათ. 11:27). როდესაც ერთ-ერთმა მოწაფემ იესოს სთხოვა: „გვაჩვენე მამა“, იესომ უპასუხა: „რა ხანია თქვენთან ვარ და ვერ მიცნობ, ფილიპე? ვინც მე მიხილა, მამა იხილა. როგორღა ამბობ, გვაჩვენეო მამა?“ (იოან. 14:8,9).

დედამიწაზე თავისი მისიის შესახებ იესომ თქვა: „უფლის სულია ჩემზე, ვინაიდან მან მცხო გლახაკთა სახარებლად, მომავლინა გულშემუსვრილთა განსაკურნავად, ტყვეთათვის თავისუფლების და ბრმათათვის თვალის ახელის გამოსაცხადებლად, ჩაგრულთა გასათავისუფლებლად“ (ლუკ. 4:18). ეს იყო მისი მსახურება. ის დადიოდა ყველგან, თესავდა სიკეთეს და კურნავდა ყველა ეშმაკეულს.

იყო სოფლები, სადაც ავადმყოფთა კვნესა სრულიად აღარ ისმოდა, რადგან ის დადიოდა ამ სოფლებში და კურნავდა ყველას. მისი საქმენი კი დასტურია იმისა, რომ ის ღვთისგან იყო. მთელი მისი საქმეები მისი სიყვარულის, გულმოწყალებისა და თანაგრძნობის გამოვლინება იყო, რადგან ის მთელი გულით თანაუგრძნობდა ადამიანთა შვილებს. ის მოგვევლინა ადამიანური ბუნებით, რათა ყოფილიყო გაჭირვებულ ადამიანთა გვერდით. ყველაზე ღარიბნი და უბრალონი უშიშრად მიდიოდნენ მასთან. პატარა ბავშვები სულ მის გვერდით იყვნენ: უყვარდათ მის მუხლებზე ჯდომა და მის ფიქრიან თვალებში ჩახედვა, რომლებშიც სიყვარულის ნათელი ჩასდგომოდა.

იესოს არ დაუმალავს არცერთი ჭეშმარიტი სიტყვა. მის ყოველ ნათქვამში სიყვარული იგძნობოდა. ადამიანებთან ურთიერთობაში იგი ტაქტიანი და ყურადღებიანი იყო. მას არასოდეს გამოუჩენია საჭიროების გარეშე უხეშობა და სიმკაცრე, არასოდეს მიაყენებდა ადამიანს ტკივილს და არ გაკიცხავდა ადამიანური სისუსტისათვის. იგი ჭეშმარიტებას ყოველთვის სიყვარულით წარმოსთქვამდა. იესო კიცხავდა ურწმუნოებას, პირფერობას და ურჯულოებას. იგი ცრემლმორეული ხმით წარმოსთქვამდა საყვედურის მწარე სიტყვებს. იესო ტიროდა იერუსალიმზე, რომელმაც არ მიიღო იგი — „გზა, ჭეშმარიტება და სიცოცხლე“. მათ უარჰყვეს ის, მათი მხსნელი, მაგრამ იესო მაინც თბილად და თანაგრძნობით ეპყრობოდა. მისი სიცოცხლის აზრი იყო სხვებისათვის თავდადება და მათზე ზრუნვა. მისთვის ყოველი ადამიანი ძვირფასი იყო. მასში იყო ღვთიური დიდება, იგი უდიდეს ზრუნვას იჩენდა უფლის ოჯახის ყველა წევრზე. თითოეულ ადამიანში უფალი ხედავდა დაცემულ სულს, რომლის გადასარჩენადაც მოევლინა იგი ამ ქვეყანას.

ასეთია ქრისტეს ხასიათი, რომელიც მის მიწიერ ცხოვრებაში გამოიხატა. ეს ღმერთის ხასიათია. ღვთიური თანაგრძნობა, გამჟღავნებული ქრისტეს მიწიერ ცხოვრებაში, ადამის შვილებთან მამის გულიდან მოდის! იესო, ადამიანთა თანამგრძნობი და მხსნელი, იყო თვით ღმერთი, რომელიც „გამოჩნდა ხორცში" (ტიმ. 3:16).

იესო ცხოვრობდა, ეწამა და მოკვდა ჩვენი გადარჩენისათვის. იგი გახდა „ტანჯული“ იმისათვის, რომ ჩვენთვის სიხარული მოეცა. უფალმა დაუშვა, რომ მის ჭეშმარიტებით და მადლით სავსე ერთადერთ ძეს დაეტოვებინა ენით აუწერელი დიდების სავანე და მოსულიყო გარყვნილებით და ცოდვებით მოწამლულ, დაწყევლილ და სიკვდილის ჩრდილით მოფენილ დედამიწაზე. უფალმა ნება დართო მას, ვისაც მამის სიყვარულის წიაღში ედო სავანე და ვისაც თაყვანს სცემდა ანგელოზთა მხედრობა, მიეღო სირცხვილი, ლანძღვა, შეურაცხყოფა, დამცირება, სიძულვილი და სიკვდილი. „მასზე იყო სასჯელი ჩვენი სიმრთელისათვის და მისი წყლულებით ჩვენ განვიკურნეთ (ეს. 53:5).

შეხედეთ მის ტანჯვას გეთსიმანიის ბაღში, უდაბნოში, ჯვარზე! ღვთის ძემ, უბიწომ და წმიდამ, იტვირთა ყველას ცოდვა. მან, ვინც მამაში იყო და მამა მასში, მთელი სიმძიმით იგრძნო ცოდვათა საშინელება, რომელიც აშორებს ღმერთს ადამიანისაგან. სწორედ ამიტომ აღმოხდა მას ტანჯვის ძახილი: „ღმერთო ჩემო, ღმერთო ჩემო, რად მიმატოვე?“ (მათ. 27:46). ცოდვის ტვირთი და მისი საშინელება, რაც ადამიანს ღმერთისაგან აშორებს, — აი, რა სტანჯავდა იესოს გულს.

მაგრამ ეს უდიდესი მსხვერპლი გაღებულ იქნა არა იმიტომ, რომ იესოს მამის გულში სიყვარული ან ადამიანთა გადარჩენის სურვილი გაეღვიძებინა. არამც და არამც! „ვინაიდან ისე შეიყვარა ღმერთმა წუთისოფელი, რომ მისცა თავისი მხოლოდშობილი ძე, რათა ყოველი მისი მორწმუნე არ დაიღუპოს, არამედ ჰქონდეს საუკუნო სიცოცხლე“ (იოან. 3:16). მამას ჩვენ იმიტომ კი არ ვუყვარვართ, რომ გაღებული იქნა უდიდესი მსხვერპლი გამოსყიდვისა. პირიქით! მან გაიღო მსხვერპლი ჩვენდამი სიყვარულის გამო! ქრისტე იყო შუამდგომელი, რომლის მეშვეობითაც მამამ მოაფრქვია თავისი უსაზღვრო სიყვარული დაცემულ ქვეყნიერებას. „ღმერთმა ქრისტეში შეირიგა წუთისოფელი“(2 კორ. 5:19). უფალი იტანჯებოდა ძესთან ერთად. ბრძოლა საკუთარ თავთან გეთსიმანიის ბაღში, გოლგოთას ჯვარზე სიკვდილი აი — საზღაური, რომელიც უფალმა უსაზღვრო სიყვარულით გაიღო ჩვენს გამოსასყიდად.

იესომ სთქვა: „იმიტომ ვუყვარვარ მამას, რომ მე ჩემს სულს ვწირავ, რათა კვლავ დავიბრუნო იგი“ (იოან. 10:17). სხვა სიტყვებით რომ ვთქვათ: „მამას ჩემსას ისე უყვარხართ თქვენ, რომ თქვენს გამოსასყიდად მოგცათ ჩემი სიცოცხლე. ამით მე თქვენი ნაცვალი და თავდები გავხდი, რადგან მოგეცით ჩემი სიცოცხლე და ამით ჩემს თავზე ავიღე თქვენი ვალი, თქვენი დანაშაული და უფრო ძვირფასი გავხდი მამისათვის: რადგან მხოლოდ ჩემი მსხვერპლით შეუძლია ღმერთს იყოს მართალი და გაამართლოს ქრისტეში მორწმუნენი.“

არავის შეეძლო ჩვენი გამოსყიდვა, უფლის ძის გარდა. მხოლოდ მას, ვინც იცოდა უფლის სიყვარულის სიმაღლე და სიღრმე, შეეძლო გამოეცხადებინა იგი ქვეყნიერებისათვის. მხოლოდ ქრისტეს უდიდეს მსხვერპლს, ცოდვილთათვის გაღებულს, შეეძლო გამოეხატა მამის სიყვარული გზააბნეული შვილების მიმართ. „ვინაიდან ისე შეიყვარა ღმერთმა წუთისოფელი, რომ მისცა თავისი მხოლოდშობილი ძე“. მამამ მისცა ძე არა მხოლოდ იმისათვის, რომ მას ამქვეყნიური ცხოვრებით ეცხოვრა. ის, რომელიც ღმერთში იყო და თვითონ იყო ღმერთი, შეუსისხლხორცდა ადამიანებს. იესოს „არ რცხვენია, რომ მათ ძმები უწოდოს“ (ებრ. 2:11). იესო ჩვენთვის გაღებული მსხვერპლია, ჩვენი დამცველი, ჩვენი ძმა, რომელიც წარსდგა მამის ტახტის წინაშე მის მიერ საუკუნო გამოსყიდულებთან ერთად. და ეს ყველაფერი გაკეთდა იმისათვის, რომ ადამიანი დამღუპველ ცოდვათა უფსკრულიდან წამოაყენოს, რათა შესძლოს ადამის შვილმა უპასუხოს უფლის დიდ სიყვარულს და გაიზიაროს წმიდანთა ცხოვრების სიხარული.

ჩვენი გამოსყიდვის ფასი უზომოდ დიდი მსხვერპლია ჩვენი ზეციერი მამისა, რომელმაც გასწირა თავისი ძე ჩვენთვის. როდესაც სულიწმიდით აღვსებული იოანე ჩასწვდა მამა ღმერთის სიყვარულის მთელ სიღრმეს და სიდიადეს დასაღუპავად განწირული კაცობრიობისადმი, აღტაცებამ და მოწიწებამ მოიცვა. ამ სიყვარულის სიდიადის და სიღრმის გამოსახატავად სიტყვები რომ ვერ მოძებნა, ქვეყნიერებას შეჰღაღადა: „ნახეთ, როგორი სიყვარული მოგვცა მამამ, რათა გვეწოდოს და ვიყოთ ღვთის შვილნი“ (1 იოან. 3:1). რა ძვირად შეფასდა ადამიანი! ცოდვის ჩადენის შემდეგ ადამის შვილები სატანის ქვეშევრდომნი გახდნენ. ქრისტეს გამომსყიდველი მსხვერპლის რწმენით ადამის შვილებს მიეცათ საშუალება კვლავ ღვთის შვილები გამხდარიყვნენ. მიიღო რა ქრისტემ ადამიანის ბუნება, აამაღლა კაცობრიობა. ახლა ეს დაცემული კაცობრიობა ქრისტეს მეშვეობით კვლავ შეიძლება გახდეს ღირსი, ეწოდოს „ღვთის შვილები“.

რა შეედრება ამ სიყვარულს! ციური მეფის შვილები! რა ძვირფასი აღთქმაა! განა არ არის ეს ღრმა მსჯელობის საგანი? რა შეუდარებელი სიყვარულია უფლისა იმ ქვეყნიერებისადმი, რომელმაც ზურგი აქცია მას! ამაზე ფიქრს შეუძლია დაიმორჩილოს სული და „დაატყვევოს გონება მორჩილებაში“! ღვთის წინაშე მორჩილებაში. რაც უფრო ღრმად შევისწავლით უფლის ხასიათს ჯვრის ნათელში, მით უფრო უკეთესად გავიგებთ, თუ როგორ არის შერწყმული უფლის წყალობა, სიყვარული და მიტევება მის სამართლიანობასა და მართლმსაჯულებასთან... და მით უფრო ნათელი გახდება უფლის უსაზღვრო სიყვარული, მისი დიდი თანაგრძნობა ადამიანისადმი. და ეს გრძნობა აღემატება დედის სიყვარულს და გზააბნეული შვილის შეცოდების გრძნობას.